**भारत सरकार**

**रेल मंत्रालय**

**राज्‍य सभा**

**27.07.2018 के**

**अतारांकित प्रश्‍न सं. 1256 का उत्‍तर**

**बुलेट ट्रेन परियोजना का विरोध**

**1256. श्री आनन्द शर्माः**

**क्या रेल मंत्री यह बताने की कृपा करेंगे किः**

(क) क्या यह सच है कि मुंबई-अहमदाबाद बुलेट ट्रेन परियोजना का ग्रामीणों द्वारा विरोध किया जा रहा है;

(ख) यदि हां, तो इसके क्या कारण हैं; और

(ग) ग्रामीणों की चिंताओं को दूर करने तथा परियोजना पर शीघ्र कार्य करने हेतु नेशनल हाई स्पीड रेल कॉर्पोरेशन लिमिटेड (एनएचएसआरसीएल) द्वारा क्या कदम उठाए गए हैं?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क) और (ख): मुंबई-अहमदाबाद हाई स्पीड रेल परियोजना (एमएएचएसआर) के लिए भूमि अधिग्रहण प्रक्रिया उन सभी 12 जिलों में शुरू की गई है जहां से परियोजना गुजरती है। गुजरात और महाराष्ट्र के कुछ गांवों में स्थानीय लोगों द्वारा विरोध की कुछ घटनाएं हुई हैं। यह विरोध मुख्यतः परियोजना के लाभ और भूमि के लिए मुआवजे पर स्पष्टता की कमी के कारण है।

(ग): ग्रामीणों की चिंताओं को दूर करने के लिए एनएचएसआरसीएल द्वारा उठाए गए कदमों में शामिल हैं:

(i) एंटाइटलमेंट मैट्रिक्स और परियोजना के लाभ का प्रसार करना;

(ii) परियोजना प्रभावित व्यक्तियों के साथ व्यक्तिगत संपर्क; तथा

(iii) उपरोक्त उद्देश्य के लिए राज्य सरकार और जन प्रतिनिधियों की सहायता और सहयोग।

\*\*\*\*\*